Henriette Kjær (KF), 2002-01-09:
Forslagsstillerne ønsker, at det skal være de ældre og de handicappede selv, der visiterer sig til en plejehjemsplads eller -bolig.
Dette skal ifølge bemærkningerne til beslutningsforslaget sikre, at den ældre selv kan vælge, hvor i landet den ældre vil bo.
Det er afgørende for regeringen, at vi i tilrettelæggelsen af vores ældrepleje i højere grad sætter den ældre i centrum.
De ældre ønsker som alle os andre at have indflydelse på deres egen hverdag og selv at kunne træffe valg ud fra deres egne ønsker og behov.
Den ældre skal gøres til hovedpersonen, og dette opnås bl.a. ved, at den ældre får ret til frit valg af plejehjem eller plejebolig.
Regeringen vil snarest fremsætte lovforslag herom.
Alle ældre, der er visiteret til en plejehjemsplads eller en plads i en plejebolig, skal have ret til frit at vælge plejehjem eller plejebolig.
Retten til det frie valg skal også gælde, selv om det plejehjem eller den plejebolig, den ældre ønsker at bo i, ligger i en anden kommune.
Ældres valg af plejebolig skal ikke længere afhænge af familiemæssige eller religiøse forhold.
Regeringen vil med lovforslaget også sikre, at ægtepar ikke adskilles, når den ene ægtefælle bliver visiteret til plejehjem eller plejebolig, hvis den anden ægtefælle ønsker at flytte med.
Fremover skal ægtepar eller samlevende derfor som udgangspunkt visiteres som par og ikke som enkeltpersoner.
Det vil give den ældre og de pårørende flere valgmuligheder og mere medindflydelse på, hvordan man ofte i en svær situation, der betyder store omvæltninger i den ældres tilværelse, får løst problemerne bedst muligt.
Forslagsstillerne foreslår imidlertid også, at de ældre skal have mulighed for selv at visitere sig til et permanent ophold på et plejehjem eller i en plejebolig, hvis de føler, der er behov for det.
Regeringen kan ikke støtte det forslag.
Forslaget bryder med nogle fundamentale principper for måden, vi organiserer vores ældrepleje på.
Ældreområdet er et af de serviceområder, hvor det kommunale selvstyre i høj grad kommer til udtryk.
Det er kommunernes ansvar at bygge og udbygge det antal pladser, der lokalpolitisk vurderes at være behov for.
Vurderingen af behovet for plejeboliger er forskelligt fra kommune til kommune alt efter, hvordan kommunerne fastsætter deres serviceniveau.
Nogle kommuner prioriterer en veludviklet hjemmepleje med døgnpleje til at passe ældre i eget hjem, andre kommuner prioriterer at kunne tilbyde mange ældre en plejehjemsplads eller plejebolig.
Om det ene eller andet foretrækkes, må afhænge af lokalpolitiske drøftelser og erfaringer.
Når ældre eller handicappede skal indstilles til f.eks. en plejebolig, må det fortsat baseres på en visitation, som kommunen foretager.
Tilvejebringelsen af omsorg og trygge fysiske rammer er en vigtig opgave, som kommunerne har ansvaret for, og det ønsker regeringen ikke at ændre på.
Jeg vil godt tilføje, at jeg med disse bemærkninger ikke tager afstand fra selvvisitering i enhver henseende.
For de mange ældre, der ønsker at blive længst muligt i eget hjem, er det afgørende, at de føler sig trygge ved at bo i deres eget hjem.
Tryghed hos de ældre kan sikres f.eks. ved at give tilbud om midlertidigt ophold på eksempelvis en aflastningsplads eller en akutstue, hvis der opstår en akut situation hos den ældre, der ikke nødvendigvis kræver sygdomsbehandling eller udredning, men som kræver pleje og omsorg i en kortvarig periode.
Det kunne f.eks. styrke trygheden hos de ældre, hvis de får mulighed for at kunne visitere sig selv til et midlertidigt ophold på en aflastningsplads.
Jeg er ikke i tvivl om, at selvvisitation i denne sammenhæng vil være et godt tilbud, der vil give de ældre og deres pårørende mulighed for hurtigt at kunne afhjælpe et akut opstået behov for hjælp og omsorg.
Mange kommuner har tilbud om aflastningsophold, men jeg vil gerne benytte lejligheden til at opfordre kommunerne og amterne til i større omfang at samarbejde om etablering af akutstuer, der helt eller delvis baserer sig på selvvisitation. De personer, ældre såvel som handicappede, der har behov for en plejebolig,
skal naturligvis hurtigt have tilbud om en bolig.
Regeringen vil i den forbindelse arbejde på at sikre et varieret og ordentligt botilbud til de plejekrævende ældre, herunder også de demente.
Og på den baggrund skal jeg oplyse, at regeringen ikke kan støtte forslaget.